สมชาย ปูดพรรคการเมืองเทคโอเวอร์ขนมวลชนชุมนุมปลดแอก ห่วงเป็นจุดแพร่โควิด
สมชาย แสวงการ ปูด มีพรรคการเมืองเทคโอเวอร์ขนมวลชนร่วมชุมนุมประชาชนปลดแอก ห่วงเป็นจุดแพร่โควิด-19 มองชู 3 นิ้วระหว่างร้องเพลงชาติไม่เหมาะสม จี้รัฐบาลดำเนินการผู้ละเมิดกฎหมายวันที่ 18 ส.ค. 2563 ที่รัฐสภา มีการประชุมวุฒิสภา โดยมี นายพรเพชร วิชิตชลชัย ประธานวุฒิสภา เป็นประธานการประชุม โดยในช่วงหนึ่งนายสมชาย แสวงการ สมาชิกวุฒิสภา (ส.ว.) กล่าวหารือในที่ประชุมว่า หนักใจเมื่อทราบข่าวว่าการชุมนุมคณะประชาชนปลดแอก มีพรรคการเมืองเทคโอเวอร์ เพราะมีมวลชนจำนวนมากเข้าร่วมเวที โดยอ้างการข่าวระบุว่า การชุมนุมมี ส.ส.คนหนึ่ง นำประชาชนมาจากย่านสายไหม มีนบุรี และบางซื่อ เข้าร่วม พร้อมสนับสนุนรถห้องน้ำติดเครื่องปรับอากาศ 4 คัน รถน้ำและเครื่องดื่มแบบบาร์พร้อมเวทีแสง สี เสียงนายสมชาย กล่าวต่อว่า ขณะที่อีกพรรคการเมืองหนึ่งนำคนจากโรงงานร่วมชุมนุม โดยสารมากับรถบัสส่งที่โรงแรมรัตนโกสินทร์และเสาชิงช้า รวมทั้งนำชาวบ้านจากวัดย่านมีนบุรี สมุทรปราการ และปทุมธานี เข้าร่วมด้วย นอกจากนี้ ยังพบการทะเลาะกันของการ์ดและชายชุดดำ ดังนั้น ขอให้รัฐบาลใช้มาตรการทางกฎหมายดำเนินการกับผู้ที่ละเมิดกฎหมายด้วยสำหรับการจัดเวทีที่รัฐบาลมอบหมายให้สำนักงานสภาพัฒนาการเศรษฐกิจและสังคมแห่งชาติดำเนินการนั้น นายสมชาย ขอให้พิจารณาจัดเวทีโดยมีตัวแทนจากอธิการบดีของสถาบันการศึกษา ตัวแทนประธานนิสิต นักศึกษา ประมาณ 400 คน ที่ห้องประชุมสุริยัน รัฐสภา โดยประชุมร่วมกับ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม นายชวน หลีกภัย ประธานสภาผู้แทนราษฎร นายพรเพชร นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ในฐานะหัวหน้าพรรคภูมิใจไทย นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ในฐานะหัวหน้าพรรคประชาธิปัตย์ กรรมาธิการของสภาฯ และกรรมาธิการของวุฒิสภา เพื่อแลกเปลี่ยนความเห็นกับกลุ่มเยาวชน โดยตั้งโจทย์ อาทิ แก้ไขรัฐธรรมนูญมาตราใด การแก้ไขปัญหาความยากจน คอร์รัปชัน ยาเสพติด ความเหลื่อมล้ำ และการคุกคามสิทธิเสรีภาพจะทำอย่างไร รวมถึงข้อเสนอให้ยุบสภาจะเดินต่อไปอย่างไรผู้ใหญ่ควรแลกเปลี่ยนสิ่งที่เป็นปัญหากับเด็ก และให้เด็กคิด อย่ากังวลว่าจะครอบงำ ขณะนี้ครู ผู้ปกครอง ปรับตัวไม่ทัน ผมมองว่าการชู 3 นิ้วระหว่างร้องเพลงชาตินั้นไม่เหมาะสม เพราะการเข้าแถวคือการสร้างวินัย ส่วนการผูกโบสีขาวนั้นทำได้ การแก้ปัญหากับครูที่ชินกับการสอนแบบเก่านั้นต้องหารือร่วมกัน โดย สพฐ. เชิญตัวแทนครูหารือร่วมกันต่อการใช้สิทธิเสรีภาพและการสื่อสารภายใต้กฎเกณฑ์ ซึ่งการเคลื่อนไหวของเยาวชนนั้นมีความพยายามทำให้เป็นเหมือนกับการชุมนุมที่ฮ่องกง และตนเป็นห่วงการชุมนุมว่าอาจจะเป็นจุดแพร่เชื้อโควิด-19 ได้
สมชาย แสวงการ ปูด มีพรรคการเมืองเทคโอเวอร์ขนมวลชนร่วมชุมนุมประชาชนปลดแอก ห่วงเป็นจุดแพร่โควิด-19 มองชู 3 นิ้วระหว่างร้องเพลงชาติไม่เหมาะสม จี้ รัฐบาลดำเนินการผู้ละเมิดกฎหมาย
สมชาย แสวงการ,ม็อบปลดแอก,ชุมนุมนักศึกษา,แฟลชม็อบ,ประชาชนปลดแอก,วุฒิสภา,ส.ว.